﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**6056**

На основу члана 42а став 3. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о условима и начину остваривања права на кредитну подршку**

Члан 1.

У Правилнику о условима и начину остваривања права на кредитну подршку („Службени гласник РСˮ, бр. 48/17, 88/17, 84/18, 23/19, 27/20, 36/21 и 102/21), у члану 2. став 1. тачка 2) после речи: „цвећарства” додају се речи: „који обухвата набавку семена, садног материјала и средстава за заштиту биља”.

У тачки 6) тачка на крају замењује се тачком и запетом.

После тачке 6) додаје се тачка 7) која гласи:

„7) развој ратарства, воћарства, виноградарства, повртарства и цвећарства који обухвата набавку ђубрива.”.

После става 5. додаје се став 6, који гласи:

„Олакшани приступ коришћењу кредита из става 1. тачка 7) овог члана остварује се кроз субвенционисање камате на кредит, и то тако да се каматна стопа која је једнака референтној каматној стопи Народне банке Србије увећава за 4,5 процентна поена и не умањује (обрачуната конформном методом на стварни број дана у години) за кредитну подршку са роком отплате до три године.”.

Члан 2.

У члану 4. тачка 1) после речи: „из члана 2. став 1. тач. 2)–4)” додају се речи: „и 7)”.

После тачке 5) додаје се нова тачка 5а), која гласи:

„5а) да за кредите одобрене за намену из члана 2. став 1. тачка 7) овог правилника каматна стопа на годишњем нивоу није већа од референтне каматне стопе Народне банке Србије увећане за 4,5 процентна поена (обрачуната конформном методом на стварни број дана у години);”.

Тачка 6) мења се и гласи:

„6) да је за лице из члана 3. овог правилника фиксна каматна стопа на неотплаћени део кредита 3% на годишњем нивоу у периоду отплате кредита, осим:

(1) за физичко лице – носиоца комерцијалног породичног пољопривредног газдинства које је уписано у Регистар са пребивалиштем које је на подручју са отежаним условима рада у пољопривреди, односно које је навршило највише 40 година живота у текућој години, односно које је женског пола, за које је фиксна каматна стопа на неотплаћени део кредита 1% на годишњем нивоу у периоду отплате кредита,

(2) за кредите одобрене за развој сточарства који обухвата набавку квалитетних приплодних јуница и квалитетних приплодних крава старости до пет година из члана 2. став 1. тачка 6) овог правилника, за које је фиксна каматна стопа на неотплаћени део кредита 1% на годишњем нивоу у периоду отплате кредита,

(3) за кредите одобрене за развој ратарства, воћарства, виноградарства, повртарства и цвећарства за набавку ђубрива из члана 2. став 1. тачка 7) овог правилника, за које је фиксна каматна стопа на неотплаћени део кредита 0% на годишњем нивоу у периоду отплате кредита;”.

Члан 3.

Овај правилник ступа на снагу осмог дана од дана објављивања у „Службеном гласнику Републике Србијеˮ.

Број 110-00-161/2021-09

У Београду, 27. децембра 2021. године

Министар,

**Бранислав Недимовић,** с.р.